[pic] | KOMISIA EURÓPSKYCH SPOLOČENSTIEV |

Brusel, 27.9.2005

KOM(2005) 451 v konečnom znení

OZNÁMENIE KOMISIE

Rozvíjanie spoločného leteckého priestoru s Ukrajinou

1. ÚVOD

Vo svojom oznámení pod názvom „Rozvoj programu vonkajšej politiky Spoločenstva v oblasti letectva“ (KOM (2005) 79 konečná verzia) Komisia vyzdvihla dôležitosť vytvorenia spoločného leteckého priestoru s východnými a južnými susedmi Spoločenstva. Konečným cieľom by malo byť spojenie ES a jeho partnerov pozdĺž južných a východných hraníc s cieľom postupovať podľa spoločných pravidiel využívania trhu. Rada Európskej únie tento cieľ podporila 27. júna vo svojich „záveroch o rozvoji programu vonkajšej politiky Spoločenstva v oblasti letectva“, v ktorých uvítala pokrok dosiahnutý pri tvorbe širšieho spoločného európskeho leteckého priestoru do roku 2010 s účasťou susedných krajín EÚ.

V oznámení „Politika Spoločenstva v oblasti letectva vo vzťahu k svojim susedom“ (KOM (2004) 74 konečná verzia) Komisia vyhlásila, že bude pozorne sledovať legislatívny a hospodársky rozvoj na Ukrajine s cieľom vo vhodnom čase predložiť konkrétne návrhy na nadviazanie užších vzťahov v oblasti letectva.

Ukrajina je popri Ruskej federácii najväčším susedom rozšírenej Európskej únie. EÚ je najdôležitejším obchodným partnerom Ukrajiny. V roku 2003 Ukrajina zaznamenala 34 % podiel na vývoze a 33,4 % podiel na dovoze v rámci obchodu s krajinami EÚ 25. V tom istom roku HDP Ukrajiny vzrástol o 8,5 %, v sektore dopravy dokonca o 9 %. Vzťahy medzi EÚ a Ukrajinou upravuje Dohoda o partnerstve a spolupráci. V dohode sa zdôrazňuje cieľ posilniť spoluprácu v oblasti dopravy (článok 64) a ustanovuje sa v nej, že zmluvné strany môžu medzi sebou rokovať o špecifických dohodách v oblasti dopravy (článok 40). Ukrajina sa považuje za prioritnú krajinu v rámci európskej susedskej politiky, najmä v súvislosti s politickými zmenami v krajine. Obe strany podpísali vo februári 2005 spoločný akčný plán EÚ – Ukrajina s cieľom podporiť plán Ukrajiny ďalej sa integrovať do európskych politických a hospodárskych štruktúr. Jednou z konkrétnych priorít naznačených v akčnom pláne je rozšírená spolupráca v oblasti civilného letectva, vrátane otázok bezpečnosti a bezpečnostnej ochrany.

V dôsledku rozsudkov Európskeho súdneho dvora týkajúcich sa takzvaného „otvoreného neba“ z 5. novembra 2002 sa muselo 25 dvojstranných dohôd medzi členskými štátmi a Ukrajinou zmeniť a doplniť, lebo niektoré ich ustanovenia, najmä ustanovenia, ktoré nepovoľujú európskym dopravcom lietať na Ukrajinu, pokiaľ ich let nezačína v krajine ich pôvodu, nie sú v súlade s právnymi predpismi Spoločenstva. Komisia dostala „horizontálny“ mandát na rokovania s tretími krajinami o nevyhnutných zmenách v dvojstranných dohodách. Komisia počas roku 2005 účinne využila svoj horizontálny mandát na uvedenie veľmi významného počtu dvojstranných dohôd do súladu s právom Spoločenstva. Európska komisia v rámci horizontálneho mandátu parafovala v júni 2005 dohodu o leteckých službách s Ukrajinou, čím vyriešila právne otázky vyplývajúce z prípadov Európskeho súdneho dvora týkajúcich sa takzvaného „otvoreného neba“ a vytvorila základ pre ďalší rozvoj vzťahov medzi EÚ a Ukrajinou v oblasti letectva.

Zlepšenie vzťahov medzi EÚ a ostatnými susedmi v oblasti letectva s konečným cieľom vytvoriť spoločný letecký priestor je dôležitým cieľom v rámci ďalšieho hospodárskeho rozvoja európskeho leteckého priemyslu. Lety smerujúce do susedných krajín EÚ predstavujú 19 % medzinárodnej dopravy za hranice EÚ a sú len nepatrne menej dôležité ako doprava na trhy Severnej Ameriky. EÚ už integrovala letecké trhy Švajčiarska a Nórska formou dohôd o úzkej spolupráci. V marci 2005 začala Komisia na základe rokovacích smerníc vydaných Radou v decembri 2004 rokovať o Spoločnej európskej leteckej dohode (European Common Aviation Agreement – ECAA) s krajinami západného Balkánu. V tom istom čase dostala Komisia rokovacie smernice pre komplexnú dohodu o leteckej doprave s Marokom s cieľom čo najužšie integrovať letecký sektor krajiny do európskeho leteckého priestoru.

Ukrajina vo svojom úsilí o integráciu do európskych štruktúr prejavila záujem o oveľa užšiu spoluprácu s EÚ v oblasti leteckej dopravy a o začatie rokovaní o komplexnej dohode o leteckej doprave. Ukrajina preukázala vôľu reformovať rámec medzinárodnej leteckej dopravy spolu s Európskym spoločenstvom. Od začiatku roku 2005 Ukrajina začala vykonávať významnejšie trhovo orientovanú hospodársku a dopravnú politiku a otvárať svoj trh členským štátom EÚ.

Týmto oznámením preto Komisia odporúča, aby Rada splnomocnila Komisiu na rokovanie o komplexnej dohode o spoločnom leteckom priestore s Ukrajinou, v ktorej sa spája otvorenie trhu s paralelným procesom spolupráce v oblasti právnych predpisov a/alebo ich konvergencie, najmä v prioritných oblastiach, ako sú bezpečnosť leteckej dopravy, bezpečnostná ochrana leteckej dopravy, ochrana životného prostredia a uplatňovanie pravidiel hospodárskej súťaže zabezpečujúcich rovnaké možnosti a spravodlivé a rovnocenné podmienky hospodárskej súťaže.

2. EXISTUJÚCI RÁMEC

Po rozšírení v máji 2004 sa EÚ stala najväčším obchodným partnerom Ukrajiny vykazujúcim podiel vo výške približne 35 % celkového obchodu Ukrajiny. V roku 2003 dosiahol vývoz Ukrajiny do 25 krajín EÚ hodnotu 5,7 miliardy eur a dovoz 8,8 miliardy eur. Podľa Dohody o partnerstve a spolupráci sa na obchodovanie s Ukrajinou vzťahuje doložka najvyšších výhod, ktorá umožňuje obchodovanie s tovarom bez množstvových obmedzení, s výnimkou sektora oceliarstva, na ktorý sa vzťahujú špeciálne dojednania. Nová dvojstranná zmluva o oceli na rok 2004 vstúpila do platnosti 28. decembra 2004. ES a Ukrajina podpísali 9. marca 2005 dvojstrannú dohodu o obchodovaní s textilom. Podľa nej bude odstránená aj posledná prekážka v obchodovaní s textilnými a odevnými výrobkami a obidve strany súhlasia s úpravou dovozného cla na nízku úroveň. Ukrajina sa usiluje o pristúpenie do WTO a v marci 2003 podpísala s ES protokol o dvojstrannom prístupe na trhy. Ukrajina v súčasnosti pracuje na tom, aby vyhovela všetkým mnohostranným pravidlám WTO, pričom EÚ ju v tomto procese plne podporuje. V súvislosti s novým politickým vývojom na Ukrajine sa EÚ zaviazala maximalizovať svoju podporu reformám a modernizácii ukrajinského hospodárstva.

Ukrajina a EÚ rozšírili svoju dvojstrannú spoluprácu uzavretím dohody o vedeckej a technologickej spolupráci a nedávno aj parafovaním dohody o účasti Ukrajiny na európskom družicovom rádionavigačnom programe GALILEO. Týmto Ukrajina jasne preukázala záujem o lepšiu integráciu do programov a činností EÚ.

Ukrajina má uzavretých 68 dvojstranných dohôd o leteckých službách s tretími krajinami a je dlhoročným členom Medzinárodnej organizácie civilného letectva (ICAO). Hneď po Ruskej federácii je Ukrajina najdôležitejším leteckým trhom vo východnej Európe a krajinách SNŠ so silným potenciálom rastu. Podľa predbežných údajov sa medzinárodná osobná doprava na Ukrajine zvýšila o 30 % v prvých mesiacoch roku 2005.

Letecké trhy EÚ a Ukrajiny sú úzko prepojené. Ukrajina je jednou z mála krajín, ktoré majú uzavreté dvojstranné dohody o leteckých službách so všetkými 25 členskými štátmi EÚ. Táto skutočnosť zdôrazňuje význam leteckých vzťahov s týmto kľúčovým susedom Európskej únie. V roku 2003 cestovalo leteckou dopravou medzi EÚ a Ukrajinou takmer 1,2 milióna cestujúcich. Podľa predbežných údajov sa v roku 2004 tento počet zvýšil na 1,4 milióna cestujúcich. Najvyšší podiel premávky medzi EÚ a Ukrajinou pripadá na Nemecko (260 000 cestujúcich v roku 2004), Rakúsko (215 000), Holandsko (168 000), ako aj Maďarsko (128 000) a Poľsko (110 000). Prevádzkovatelia ES prepravili 50 % cestujúcich. Tento vysoký nárast sa v posledných rokoch zaznamenal aj napriek pomerne reštriktívnemu prístupu ukrajinských úradov v súvislosti s otváraním trhu do roku 2004. Kľúčovými faktormi podnecujúcimi nárast počtu turistov z Ukrajiny sú prudký hospodársky rozmach, rastúci disponibilný príjem vedúci k vyššej životnej úrovni a z toho vyplývajúci trend cestovať do zahraničia.

Ukrajina zároveň predstavuje rýchlo rastúci turistický trh pre turistov zo strednej a západnej Európy. V roku 2002 navštívilo Ukrajinu viac ako 6 miliónov zahraničných turistov (+ 9 %), čo je údaj porovnateľný s Ruskou federáciou a Chorvátskom[1].

Ukrajina je od roku 1999 riadnym členom Európskej konferencie pre civilné letectvo (ECAC) a v roku 2004 sa stala členom organizácie Eurocontrol. Zameranie ukrajinskej politiky v oblasti letectva na Európu sa posilnilo po zmene vlády na začiatku roku 2005 a potvrdilo 3. júna 2005 parafovaním horizontálnej dohody s Európskym spoločenstvom, v ktorej Ukrajina prijala zásadu určenia dopravcov Spoločenstva.

Ďalším cieľom, ktorý má Ukrajina dosiahnuť, je riadne členstvo v Združených leteckých úradoch (Joint Aviation Authorities – JAA), kde je Ukrajina zatiaľ len členom – kandidátom. Organizácia JAA, ktorej funkcie prevezme Európska agentúra pre bezpečnosť letectva (European Aviation Safety Agency – EASA), má 39 členských krajín a vypracovala dôležité bezpečnostné normy platné v celej Európe. V záujme Ukrajiny, ako aj Európskej únie je posilniť svoje vzťahy týkajúce sa bezpečnosti a napomôcť Ukrajine zaviesť bezpečnostné normy EÚ. V rámci programu ES Tacis začala EÚ realizovať projekty na podporu činností v tejto oblasti.

Ukrajinský letecký sektor

V Ukrajine je na ukrajinských úradoch civilného letectva registrovaných približne 80 leteckých spoločností. Dve hlavné medzinárodné letecké spoločnosti sú Aerosvit a Ukraine International Airlines, ktoré prevádzkujú domáce, ako aj zahraničné linky. V roku 2004 vykazoval Aerosvit podiel dosahujúci až 33 % ukrajinského trhu a počet jeho cestujúcich narástol na 1 milión cestujúcich, čo je nárast takmer o 50 %. Spoločnosť prevádzkuje flotilu 9 lietadiel Boeing 737 a 767 pre lety do juhovýchodnej Európy, USA a na Ďaleký východ a je vo väčšinovom vlastníctve ukrajinskej cestovnej agentúry s menšinovými podielmi štátu a jednej holandskej investičnej spoločnosti. Spoločnosť Ukraine International Airlines lieta do 20 medzinárodných cieľových miest najmä v západnej Európe a je vo väčšinovom vlastníctve Fondu štátneho majetku Ukrajiny, pričom spoločnosť Austrian Airlines je vlastníkom 22 % podielu.

Zostávajúce úlohy pri modernizácii ukrajinského leteckého trhu :

- odstránenie problémových miest v infraštruktúre

- modernizácia leteckého priemyslu podľa západných noriem

- úplné vyhovenie požiadavkám európskeho bezpečnostného dohľadu

- modernizovanie postupov riadenia letovej premávky a navigačných systémov

- sprísnenie bezpečnostných noriem platných pre ukrajinské lietadlá a súvisiacich noriem ochrany životného prostredia: ukrajinské letecké spoločnosti začali nakupovať a prenajímať si moderné západné lietadlá, domáce lety sú však väčšinou prevádzkované starými lietadlami z obdobia Sovietskeho zväzu. V roku 2003 len 5 % registrovaných lietadiel plne spĺňalo environmentálne normy EÚ. v súvislosti s potrebou moderných lietadiel spĺňajúcich medzinárodné normy a normy EÚ sa vytvoria príležitosti pre európsky, ako aj ukrajinský priemysel.

Priemyselná spolupráca

Ukrajina zdedila po ZSSR významné priemyselné odvetvie zaoberajúce sa výrobou lietadiel, vrátane jeho hlavnej súčasti – Antonovovej konštrukčnej kancelárie a pridružených závodov. Odvetvie výroby lietadiel sa považuje za špičkové technologické jadro obnovy ukrajinského priemyslu. Úpadok postsovietskeho leteckého sektora taktiež viedol k prudkému zvyšovaniu výroby lietadiel počas posledného desaťročia. Dnes sa Antonov sústreďuje na výrobu regionálnych lietadiel (An-140) a pokračuje vo vývoji iných typov lietadiel, vrátane vojenského dopravného lietadla An-70. Ukrajinský priemysel a priemysel EÚ majú veľký záujem o posilnenie spolupráce. Na základe predpokladanej dohody by sa mohol vytvoriť nový rámec vzťahov v oblasti leteckého priemyslu medzi Ukrajinou a EÚ prebiehajúci súčasne s reštrukturalizáciou a modernizáciou ukrajinského kozmického priemyslu. Táto spolupráca by mala byť zameraná na spoločné výskumné projekty, vrátane tých, ktoré prebiehajú v kontexte dohody o spolupráci EÚ – Galileo, ako sú aproximácia ukrajinských noriem normám EÚ týkajúcim sa bezpečnosti leteckej dopravy, bezpečnostnej ochrany leteckej dopravy, ochrany životného prostredia, ako sú školiace programy, ako aj podpora modernizácie infraštruktúry ukrajinských letísk a systému riadenia letovej premávky s cieľom harmonizovať navigačné systémy. Zvýšená spolupráca pod záštitou komplexnej dohody by teda nielen zvýšila stupeň bezpečnosti a bezpečnostnej ochrany v sektore letectva kľúčového suseda EÚ, ale zároveň by otvorila aj príležitosti pre kozmický priemysel v súvislosti s vytvorením spoločných noriem a certifikačných postupov. Súčasne by Ukrajine napomohla pri jej účasti v kľúčových projektoch a aktivitách EÚ, ako napr. „Sesame“[2] alebo Európska agentúra pre bezpečnosť letectva (European Aviation Safety Agency – EASA).

3. Ďalšie posilňovanie vzťahov s kľúčovým susedom

Po parafovaní horizontálnej dohody medzi Spoločenstvom a Ukrajinou v júni 2005 požiadala Ukrajina o možnosť vstúpiť do komplexnejších vzťahov s Európskou úniou v oblasti letectva. Ukrajinské úrady potvrdili pripravenosť začať čo najskôr aproximáciu ukrajinských právnych predpisov v oblasti letectva k acquis communautaire EÚ a nadviazať s Európskou úniou vzťahy na novej úrovni v oblasti letectva. Ukrajinská vláda má tiež záujem o posilnenie vzťahov v oblasti bezpečnosti leteckej dopravy, vrátane spolupráce s Európskou agentúrou pre bezpečnosť letectva a podpory modernizácie ukrajinských letísk a leteckých navigačných systémov zo strany EÚ.

Od začiatku roku 2005 zaujala Ukrajina liberálnejší prístup k liberálnejším medzinárodným operáciám s niekoľkými členskými štátmi EÚ a zaručuje lepší prístup na ukrajinský trh. Na základe niekoľkých dvojstranných rokovaní Ukrajiny s členskými štátmi EÚ by sa na recipročnom základe mohla významne zvýšiť týždenná frekvencia letov.

4. VÝHODY PRÍSTUPU SPOLOčENSTVA A PROSPECH, KTORÝ PRINESIE

Sektor civilného letectva (vrátane infraštruktúry, prevádzkovateľov a ďalších aktérov odvetvia) je významnou súčasťou európskeho hospodárstva. Leteckí dopravcovia vykazujú približne 1,5 % európskeho HDP a zamestnávajú 350 000 ľudí, zatiaľ čo celý sektor zamestnáva približne 3 milióny ľudí v celej EÚ. Vytvorenie jednotného trhu leteckej dopravy začiatkom 90. rokov významne prispelo k vyššej dynamike a efektivite sektora a prinieslo rozsiahle hospodárske a sociálne výhody. Počet trás v rámci Spoločenstva vzrástol v rokoch 1992 až 2003 viac ako o 40 %. Hlavní dopravcovia Spoločenstva zaznamenali v rokoch 1990 až 2002 nárast produktivity o 87 %[3]. Je však nepravdepodobné, že sa dosiahne úplný potenciál vnútorného trhu pokiaľ Spoločenstvo nebude vystupovať ako jediný koordinovaný subjekt vo svojich vzťahoch s tretími krajinami v oblasti letectva v prípadoch, kde takéto koordinované úsilie môže priniesť výhody európskemu leteckému priemyslu a používateľom. Tretie krajiny považujú skúsenosti, ktoré EÚ v tomto smere získala, za veľmi cenné. Platí to najmä pre Ukrajinu, s ktorou by EÚ chcela nadviazať privilegovaný vzťah.

Členské štáty EÚ a Ukrajina rokovali o rôznych dvojstranných dohodách o leteckých službách s rôznymi úrovňami otvorenia trhov a rôznymi podmienkami pre prevádzkovateľov. Niektoré členské štáty už dosiahli otvorenejšie dohody s Ukrajinou, iné zatiaľ nie. Mnoho dohôd povoľuje viacnásobné určenie, kým v dohodách s inými členskými krajinami je určenie obmedzené na jedného dopravcu. Súčasný systém dvojstranných dohôd o leteckých službách medzi členskými štátmi EÚ a Ukrajinou preto narúša modely premávky a môže znevýhodňovať niektorých dopravcov ES, ako aj spotrebiteľov v niektorých členských štátoch EÚ. Dohoda s EÚ by na najvyššej možnej úrovni stanovila rovnaké možnosti pre všetkých dopravcov EÚ a umožnila by cestujúcim vo všetkých členských štátoch využívať výhody podobných podmienok a zvýšenej premávky medzi EÚ a Ukrajinou.

Spoločný letecký priestor EÚ a Ukrajiny by priniesol významné hospodárske výhody. Otvorenie trhu a aproximácia pravidiel (hospodárskej súťaže) Ukrajiny pravidlám EÚ by priniesli výhody najmä stredoeurópskym trhom, vďaka ich zemepisnej polohe a tradične úzkym hospodárskym a obchodným väzbám s Ukrajinou.

V dôsledku otvorenia trhov by sa významne zlepšili príležitosti na cestovanie pre cestujúcich z EÚ a Ukrajiny. Predpokladá sa, že počet priamych spojení medzi EÚ a Ukrajinou, ako aj celkový počet letov, významne zvýši obchod a turizmus medzi EÚ a Ukrajinou. Podľa očakávania by európskemu leteckému priemyslu a širšiemu európskemu hospodárstvu pripadla významná časť hospodárskych výhod. Vytvorili by sa značné nové trhové príležitosti pre leteckých dopravcov EÚ, ktorí by chceli začať pôsobiť na Ukrajine, ale v súčasnosti nemajú žiadne prepravné práva. Uľahčila by sa aj integrácia ukrajinských dopravcov do existujúcich združení dopravcov EÚ, čím by sa umožnila ich modernizácia a vyššia úroveň noriem bezpečnosti leteckej dopravy, bezpečnostnej ochrany leteckej dopravy a ochrany životného prostredia.

Samozrejme, mimoriadne dôležité bude zabezpečenie vyváženého otvorenia a integrácie trhov s prihliadnutím aj na iné dôležité ciele politiky so zmiernením možných nepriaznivých vplyvov. Zásadný význam v rámci procesu otvárania trhov má zaistenie paralelnej spolupráce v oblasti právnych predpisov a/alebo ich konvergencie v kontexte aspektov bezpečnosti a bezpečnostnej ochrany leteckej dopravy, ochrany životného prostredia a súťažného práva zabezpečujúcich rovnaké možnosti a spravodlivú hospodársku súťaž na základe rovnocenných príležitostí. Otvorené trhy potrebujú rámec, ktorý zaručuje spravodlivú hospodársku súťaž a vysokú úroveň noriem bezpečnosti a bezpečnostnej ochrany leteckej dopravy. S ohľadom na otázky životného prostredia musí byť dohoda v zhode so záväzkom EÚ pre trvalo udržateľný rozvoj. Je dôležité, že dohoda neobmedzuje možnosť EÚ aplikovať legislatívne alebo hospodárske nástroje na zmierňovanie neželaných vedľajších účinkov nárastu leteckej premávky, najmä pokiaľ ide o kvalitu ovzdušia a hladiny hluku v blízkosti letísk, ktorými prispieva k celosvetovej zmene podnebia.

V politickom a hospodárskom záujme EÚ je zaistiť vykonávanie európskych noriem na svojich východných hraniciach, čo je uskutočniteľné jedine pomocou komplexnej dohody uzavretej na úrovni Spoločenstva. Konečným cieľom dohody bude integrácia ukrajinského leteckého sektora do spoločného leteckého priestoru s Európskou úniou a úplná harmonizácia právnych predpisov v kľúčových oblastiach právnych predpisov EÚ v oblasti letectva.

Navrhnutie komplexného mandátu pre rokovania s Ukrajinou by preukázalo zaviazanosť EÚ otvárať trhy, rozširovať normy EÚ pre bezpečnosť a ochranu letectva a trvalo udržiavať rozvoj vo vzťahu k svojim susedom. Dohoda o leteckej doprave medzi EÚ a Ukrajinou by mohla mať širšie hospodárske dôsledky pre leteckú dopravu medzi EÚ a inými susednými krajinami na východných hraniciach EÚ a mohla by posilniť regionálnu spoluprácu.

Ako sa uvádza v tomto oznámení, Ukrajina vyjadrila svoju pripravenosť začať svoju integráciu do spoločného leteckého priestoru s EÚ, ako to navrhla Európska komisia vo svojom oznámení z marca 2005. Znamená to, že Ukrajina je pripravená začať modernizovať svoj sektor civilného letectva.

5. Závery

Komisia preto považuje za dôležité ponúknuť Ukrajine komplexný priestor na posilnenú spoluprácu v oblasti civilného letectva. Na základe dohody s Ukrajinou by sa vytvoril ambiciózny rámec, ktorý by obsiahol širšie otázky letectva, ako je spolupráca v oblasti právnych predpisov týkajúcich sa bezpečnosti leteckej dopravy, bezpečnostnej ochrany leteckej dopravy, riadenia letovej premávky, technológie a výskumu, ako aj otázok „obchodovania“ a priemyselnej spolupráce.

Sektor civilného letectva ponúka významné nové príležitosti na ďalšie posilňovanie spolupráce v sektore dopravy a vzájomné výhody pre Ukrajinu a EÚ. Z tohto dôvodu je v súčasnosti potrebné vyvinúť úsilie, aby sa letecká doprava stala kľúčovou oblasťou užšej spolupráce medzi EÚ a Ukrajinou, čím by sa Ukrajine poskytol konkrétny príklad integrácie do európskych štruktúr a trhov. Dohoda bude dôležitým krokom k realizácii spoločného leteckého priestoru medzi Európskou úniou a jej susedmi, čo je kľúčovým cieľom vonkajšej politiky EÚ v oblasti letectva a dôležitým prvkom vonkajšej politiky EÚ.

Len na základe celoeurópskej dohody bude možné realizovať cieľ Ukrajiny týkajúci sa jej významnejšej integrácie do európskych leteckých štruktúr a spojiť výhody otvorenia trhov so spoluprácou v oblasti právnych predpisov, v technickej a priemyselnej oblasti s cieľom dosiahnuť rovnaké možnosti pre prevádzkovateľov a výhody pre spotrebiteľov.

Značný politický a hospodársky význam dohody o leteckej doprave s Ukrajinou by z dlhodobého hľadiska mohol poslúžiť ako model pre iné krajiny v regióne a pomôcť pri posilňovaní regionálnej spolupráce vo východnej Európe.

Vzhľadom na uvedené skutočnosti Komisia navrhuje dohodnutie a uzavretie komplexnej dohody o otvorenom leteckom priestore s Ukrajinou a žiada Radu, aby splnomocnila Komisiu začať rokovania o takejto dohode.

Komisia bude úzko spolupracovať s členskými štátmi a všetkými príslušnými zainteresovanými stranami na budúcom rozvíjaní a dosahovaní cieľov stanovených v navrhovanom rozhodnutí Rady.

[1] World Tourism Organisation, Facts & Figures, International Tourist Arrivals, Europe ( http://www.world-tourism.org/facts/tmt.html ) (Svetová turistická organizácia, Fakty a čísla, Príchody zahraničných turistov, Európa)

[2] Sesame, technickú implementáciu projektu jednotné európske nebo začala Európska komisia s cieľom pripraviť sa na novú generáciu systémov riadenia letovej premávky, ktoré sa dokážu vyrovnať s rastúcou leteckou premávkou.

[3] Annex to the Communication from the Commission « developing the agenda for the Community’s external aviation policy » COM (2005) 79 final (Príloha k oznámeniu Komisie „Rozvoj programu vonkajšej politiky Spoločenstva v oblasti letectva“ KOM (2005) 79 konečná verzia)